Коми Республикаса Юралысьöс вежысь Александр Буров нуöдiс Коми Республикаса экономическöй сöвет бердын экономика сöвмöдöм кузя ведомствокостса комиссия.

Республикалöн 4 муниципальнöй юкöнысь – Воркута, Инта, Емва да Зöвсьöрт, кутшöмъяс пырисны монокаръяслöн федеральнöй лыддьöгö, сетiсны комиссияöн видлалöм вылö ассьыныс мутасъяс сöвмöдан öтувъя инвестиционнöй планъяс да балаяс.

«Княжпогост» муниципальнöй районлöн муниципальнöй юкöнса юралысь Виктор Попов висьталiс вöр лэдзан да переработайтан бала йылысь, а сiдзжö вöр лэдзан да видз-му овмöс юкöнъясын ичöт бизнеслöн квайт бала йылысь.

Емдiн районса юралысь Мустафа Махмудов тöдмöдiс кирпич вöчан завод стрöитан балаöн, кодлöн доныс 1,8 млрд. шайт, а сiдзжö шоныд сетан котельнöйяс стрöитöм кузя кык балаöн.

Администрацияса юрнуöдысьöс вежысь Андрей Бородинлöн висьтасьöм серти, Интаын, кыдзи и водзын, водзö кутасны сöвмöдны горноруднöй промышленносьт да мусир перйöм, а сiдзжö дасьтыссьö Интаса чипан видзан фабрика техническöя выльмöдан бала. Сылöн подув вылын планируйтöны восьтны кöр яй переработайтан цех.

Воркутаын экономикаöн да сьöм овмöсöн веськöдланiнса начальник Лариса Волошкина вöзйис кар сöвмöдан куим сценарий – инерционнöй, либеральнöй да модернизационнöй. Софинансируйтöм вылö вöзъяна уджтасъяс лыдын – блочнöй из вöчöм да облицовочнöй из блокъяс перйöм кузя, ломтас вылö брикетъяс вöчöм да туризм сöвмöдöм кузя балаяс. «Бура кö ставыс ладмас, 2025 во кежлö карлöн экономикаыс кутас сöвмыны зумыда», – висьталiс Л.Волошкина.

Балаяс видлалiгöн Коми Республикаса экономика сöвмöдан министр Иван Стукалов став нёль доклад серти пасйис, мый некодлöн абу киссьöм оланiн дзоньталöм кузя бала. «Менам тöдöм серти, мукöд регионыс пыртiс аслас öтувъя планъясö татшöм балаяссö да РФ-са регионъяс сöвмöдан министерство ошкис найöс. Миян жö тiян пöвстысь некод весиг та йылысь эз думыштлы», – пасйис сiйö. «Сьöмсö сетасны медся тэрыбъяслы, сы вöсна мый дыр думайтöм вылö кадыс абу», – кывкöрталiс министр.

Ведомствокостса комиссиялöн заседаниеса кывкöртöдъяс серти Александр Буров индiс сы вылö, мый вöзйöм балаяссö абу тырвыйö дасьтöма, арталöма экономика боксянь, прöдукция иналöм да услугаяс сетöм боксянь, абуöсь збыль инвесторъяс. Такöд йитöдын регионса Юралысьöс вежысьлы эз ло гöгöрвоана сэтшöмтор, мыйла республикаса экономика министерство да промышленносьт министерство эз отсавны муниципалитетъяслы дасьтыны налысь комплекснöй планъяссö. «Матысса кык вежоннас документъяссö колö вайöдны помöдз», – тшöктiс А.Буров заседаниеын участвуйтысьяслы.